Foto: FaH (Ilustracija)

DVIJE benzinske crpke na području Brodsko-posavske županije od travnja do srpnja točile su lož ulje i plavi dizel te ga prodavali kao eurodizelsko gorivo. Kako su utvrdili ovlašteni carinski službenici tvrtka je na prevari kupaca zaradila najmanje 1.1 milijun kuna.



"Radi postojanja osnovane sumnje na počinjenje kaznenog djela prijevare, protiv trgovačkog društva kao poreznog obveznika-prodavatelja energenata kao pogonskog goriva i odgovornih osoba trgovačkog društva bit će podnesena kaznena prijava", objavljeno je na službenim stranicama Carine.



Naime, tijekom 3-mjesečnog inspekcijskog nadzora poslovanja dvije benzinske crpke na dvije lokacije na području Brodsko-posavske županije i provedene laboratorijske analize uzorkovanog goriva deklariranog kao EURODIZEL, ovlašteni carinski službenici Službe za nadzor Carinskog ureda Slavonski Brod utvrdili su da na benzinskim crpkama iz agregata (dispenzera) za eurodizelsko gorivo prodavatelj kupcima istače gorivo koje sadrži indikator kojim se označavaju plinska ulja koja se koriste kao gorivo za namjenu grijanja i namjene u poljoprivredi, ribolovu, ribogojstvu, akvakulturi i plovidbi (ulje za loženje i plavi dizel).